November 2018 – Francois is Ek
Posted on November 18, 2018 by Francois VDH	in Waarhede van my
Vandag se post is al vir 'n week besig om deur my kop rond te bons. Laas naweek het Pastoor Retief gepreek oor die huwelik en die rol van die man en vrou. Ek gaan nie die hele preek probeer oortik nie, maar ek wil tog die belangrike punte uitlig.
Ek gaan begin by die vrou. Tong in die kies omdat vrouens altyd eerste kom uit my oogpunt. Die vrou se rol is tweeledig. Die eerste faset van vrou wees in die huwelik is die 'kierie'. Nee, dit beteken nie die vrou moet al die werk doen en optree as slaaf in alles buiten naam nie. Want dit is nie die funksie van 'n kierie nie. 'N Kierie is 'n noodsaaklike item vir iemand wat sukkel om te loop. Net so is die vrou noodsaaklik in die huwelik. Ons vrouens is daar om soos die noodsaaklike kierie ons te kan ondersteun. Hulle is ons huise se versorging. 'N vrou maak dat 'n huis 'n plek van rus word vir elke een daarbinne, veral vir ons mans. As jou huis plek van vrede is vrouens, is die kans goed dat jou man graag in jou huis sal wil wees, met die kwalifiserende faktor as julle verhouding en huis prioriteit is.
Die tweede rol van die vrou is die een wat my die meeste opgewonde maak. Die vrou se rol as kryger van die huis in die geloof is vir my krities belangrik. Dit beteken di vrou bid vir haar man, vir hulle huis en kinders. Ons mans is partykeer (meestal) nie bewus van hoe ons vrouens in geloof opstaan en vir ons bid en ons met gebed dra nie. Saam met dit, is ons vrouens gewoonlik die eerste een wat die onverwagte goed hanteer op emosionele vlak van ons kinders af. Saam met dit is ons vrouens in beheer van hoe ons sensitiewe egos voel. Ja, mans se egos is vrek sensitief. Nie onderhandelbare punt nie. Wat wel baie belangrik is om te besef is dat ons vrouens die persone is wat ons egos die meeste kan opbou en afbreek. Hier is dit waar vrouens moet besef as kryger staan sy rug teen rug met haar man, beskerm hom van aanslae af. Bou sy ego op sodat hy as man kan funksioneer. Mans het hulle egos nodig. Weereens, nie onderhandelbare stelling nie.
Nou die man se rol. Ek weet sommer baie mans gaan dink, "Ons moet salaris verdien en en en…". Ja, mans moet werk, ons is aangestel om te voorsien. Dit is so. Maar as ons dink vir een oomblik dat ons rol is om kos op die tafel te sit mis ons helemal die punt. Sien, God sog vir ons, Hy sê immers Hy sorg vir die voëls hoeveel te meer vir ons. Nee, vir my is ons mans se rol oor om geestelik en emosioneel kos huistoe te bring. Dit beteken jou kinders sien hoe jy as man nie deur jou emosies regeer word nie. Dat ons as mans 'solid' is. Iemand op wie daar gesteun kan word in die storms van die lewe.
Tweedens is dit ons mans se verantwoordelikheid om ons vrou en gesin te beskerm. Hier is die 'kicker' met hierdie een mans. Dit beteken jy moet jou vrou se reputasie by jou eie ouers beskerm. Dit is iets wat hard by my posgevat het toe Retief dit sê. Iets om aan te dink. Verder, moet jou vrou die plek van jou ma in jou lewe oorneem. Wat bedoel ek hiermee? Dit beteken dat as jy na jaar van getroud wees nogsteeds eerste jou man bel as daar iets groots in jou lewe gebeur het eerder as jou vrou, het jy 'n probleem.
Hierdie is van die punte wat retief gemaak het met my eie interpretasie hier en daar. Dit was goed om met nuwe oë na die huwelik te kon kyk.
In jou elke dag se wandel, let bietjie op hoeveel mense praat van hulle huweliksmaats. Let op wat gesê word. Fokus dan op wat jy sê. Verbaal of net deur jou lyftaal. Rof ne?
Geniet hierdie sondag, as jy kerk toe gaan, sien jou daar. As jy nie gaan nie, dink oor jou lewe en hoe jy optree.